## Odluka Ustavnog suda Republike Hrvatske broj: U-III-749/1995 od 4. ožujka 1998.

### NN 34/1998 (12.3.1998.), Odluka Ustavnog suda Republike Hrvatske broj: U-III-749/1995 od 4. ožujka 1998.

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući o ustavnoj
tužbi N. Ž. iz V., zastupanog od odvjetnika u V. V. K., na sjednici održanoj
dana 4. ožujka 1998. godine, donio je sljedeću

## **ODLUKU**

1. Usvaja se ustavna tužba te se ukidaju:

1. presuda Upravnog suda Republike Hrvaske, broj: Us-4252/1994-6 od
25. svibnja 1995. godine i

2. rješenje ministra unutarnjih poslova Republike Hrvatske, broj: 511-01-77-19482/1-94
od 9. lipnja 1994. godine.

II. Predmet se vraća ministru unutarnjih poslova Republike Hrvatske
na ponovni postupak.

III. Ova će se odluka objaviti u "Narodnim novinama".

Obrazloženje

U izreci navedenim rješenjem ministar unutarnjih poslova donio je rješenje
o prestanku radnog odnosa podnositelju ustavne tužbe danom 15. lipnja 1994.
godine s pravom na mirovinu.

U rješenju je za podnositelja navedeno da je ovlaštena službena osoba
u Ministarstvu unutarnjih poslova Republike Hrvatske, u Policijskoj upravi
v.-p., u I. policijskoj stanici, da ima navršenih preko 25 godina mirovinskog
staža, od čega preko 10 godina mirovinskog staža stečenog na poslovima
i zadacima ovlaštene službene osobe te da se s, obzirom na izloženo, utvrđuje
da su ostvareni svi zakonski uvjeti za donošenje rešenja o prestanku radnog
odnosa s pravom na mirovinu, sukladno odredbi članka 68. Zakona o unutarnjim
poslovima ("Narodne novine", br. 29/91 - pročišćeni tekst, 73/91, 19/92,
33/92, 76/94).

Prema navedenoj odredbi članka 68. Zakona:

"Ovlaštenoj službenoj osobi na temelju rješenja ministra unutarnjih
poslova može iznimno prestati radni odnos s pravom na mirovinu i prije
ispunjenja općih uvjeta za stjecanje mirovine ako ima najmanje 25 godina
mirovinskog staža od čega najmanje 10 godina mirovinskog staža stečenog
na poslovima i zadacima ovlaštene službene osobe."

U izreci navedenom presudom Upravnog suda Republike Hrvatske odbijena
je podnositeljeva tužba u upravnom sporu. U njoj se, pored ostalog, navodi
da nenavođenje razloga u rješenju zbog kojih je tužitelj umirovljen nije
u ovom slučaju dovelo "...do nezakonitosti rješenja. Naime, iz podataka
u spisu, osobito opširnog izvješća Ministarstva unutarnjih poslova, Policijske
uprave v.-p. upućenog Ministarstvu unutarnjih poslova Republike Hrvatske,
Uredu za unutarnju kontrolu, može se vidjeti da je tužitelj sklon stvaranju
nesporazuma s djelatnicima s kojima je dužan surađivati, da neprovjerenim
podacima i iznošenjem optužbi, koje se kasnije pokažu neosnovane, znatno
utječe na obavljanje službe i da su interesi službe zaista zahtijevali
prestanak radnog odnosa."

Podnositelj smatra da su mu navedenim rješenjem i navedenom presudom
povrijeđena prava iz odredaba članaka 19., 54. i 55. Ustava. Iz sadržaja
ustavne tužbe proizlazi da se u odredbama članaka 54. i 55. ona poziva
na prve stavke tih odredaba te da podnositelj smatra povrijeđenim i odredbe
članka 18. Ustava o zajamčenom pravu na žalbu.

Prema odredbama članka 19. Ustava, pojedinačni akti državne uprave i
tijela koja imaju javne ovlasti moraju biti utemeljeni na zakonu, s tim
da se zajamčuje sudska kontrola zakonitosti pojedinačnih akata upravnih
vlasti i tijela koja imaju javne ovlasti. Prema odredbi članka 54. stavka
1. Ustava, svatko ima pravo na rad i slobodu rada, a prema odredbi članka
55. stavka 1. Ustava, svaki zaposleni ima pravo na zaradu kojom može osigurati
sebi i obitelji slobodan i dostojan život.

Ustavna tužba je osnovana.

Citirana odredba članka 68. Zakona o unutarnjim poslovima primjenjuje
se na način opisan u odredbi članka 209. stavka 3. Zakona o općem upravnom
postupku ("Narodne novine", br. 53/91, 103/96): "Kad je nadležni organ
zakonom ili drugim propisom utemeljenim na zakonu ovlašten riješiti stvar
po slobodnoj ocjeni, dužan je u obrazloženju, pored podataka iz stavka
2. ovog članka, navesti taj propis i izložiti razloge kojima se pri donošenju
rješenja rukovodio." U času donošenja u izreci ukinutih akata bila je na
snazi i druga rečenica u odredbi stavka 3. članka 209. Zakona o općem upravnom
postupku koja je glasila: "Ti se razlozi ne moraju navesti kad je to u
javnom interesu zakonom ili uredbom izričito predviđeno". Međutim, Ustavni
sud, svojom odlukom u predmetu U-I-248/1996, donijetom 13. studenoga 1996.
godine (i objavljenom u "Narodnim novinama", br. 103/1996), tu je rečenicu
ukinuo.

Stajalište je ovog Suda da se ustavne odredbe članaka 18. i 19. ne ostvaruju
bez obrazloženja u rješenjima upravnih tijela. Samo se putem obrazloženja
utvrđuje da li se je upravno tijelo vodilo načelom zakonitosti i ujedno
postupalo tako da u vođenju postupka i u odlučivanju stranci omogući da
što lakše zaštiti svoja prava; i dalje, ustavno pravo na žalbu, odnosno
drugu pravnu zaštitu, može se učinkovito ostvarivati samo ako tijelo, koje
je donijelo rješenje, navede razloge za to rješenje. Dakle, akt o umirovljenju
podnositelja ustavne tužbe bio je nesuglasan Ustavu u vrijeme kad je bio
donesen.

Upravni sud Republike Hrvatske, ocjenjujući zakonitost osporenog rješenja,
svojom je presudom pokušao otkloniti njegove nedostatke i navesti već citirane
razloge zbog kojih je rješenje ostavio na snazi. Međutim, takva utvrđenja
Upravnog suda nisu izvršena u skladu s odredbom članka 39. Zakona o upravnim
sporovima ("Narodne novine", br. 53/91, 9/92, 77/92) te je time povrijeđeno
i ustavno načelo prema kojem sudovi sude na temelju Ustava i zakona, sadržano
u članku 115. stavku 3. Ustava.

Polazeći od navedenog, ovaj Sud je utvrdio da podnositelju jesu povrijeđena
ustavna prava navedena u ustavnoj tužbi.

Ova se odluka temelji na odredbama članka 19. Ustavnog zakona o Ustavnom
sudu Republike Hrvatske ("Narodne novine", br. 13/91) te na odredbama članaka
59. i 60. Poslovnika Ustavnog suda Republike Hrvatske ("Narodne novine",
br. 29/94), a njezina objava na odredbi članka 20. stavku 1. Ustavnog zakona
o Ustavnom sudu Republike Hrvatske.

Broj: U-III-749/1995
Zagreb, 4. ožujka 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 34/1998-439